RO Jurnalul Oficial al Uniunii Europene C 33/5

Publicarea unei cereri de modificare în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

2013/C 33/05

Prezenta publicare conferă dreptul de opoziție la cererea de modificare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

CERERE DE MODIFICARE

REGULAMENTUL (CE) NR. 510/2006 AL CONSILIULUI

privind protecția indicațiilor geografice și a denumirilor de origine ale produselor agricole și alimentare (2)

CERERE DE MODIFICARE ÎN TEMEIUL ARTICOLULUI 9

„JIHOČESKÁ NIVA”

NR. CE: CZ-PGI-0105-0984-19.03.2012

IGP ( X ) DOP ( )

1. Rubrica din caietul de sarcini care face obiectul modificării:

—  Denumirea produsului — ☒ Descrierea produsului —  Aria geografică —  Dovada originii —  Metoda de obținere —  Legătura —  Etichetarea —  Cerințele naționale —  Altele (de precizat)

2. Tipul modificării (modificărilor):

— ☒ Modificare a documentului unic sau a fișei-rezumat —  Modificare a caietului de sarcini al DOP sau al IGP înregistrate pentru care nu s-a publicat niciun document unic și nicio fișă-rezumat —  Modificare a caietului de sarcini care nu generează nicio modificare a documentului unic publicat [articolul 9 alineatul (3) din Regulamentul (CE) nr. 510/2006] —  Modificare temporară a caietului de sarcini ca urmare a adoptării unor măsuri sanitare sau fitosanitare obligatorii de către autoritățile publice [articolul 9 alineatul (4) din Regulamentul (CE) nr. 510/2006]

3. Modificare (modificări):

În fișa-rezumat, al șaselea paragraf din secțiunea 4.2 (Descriere) este redactat după cum urmează:

Forma sub care se comercializează produsul: în afară de forma de roată menționată anterior (cu o greutate de aproximativ 2,8 kg), brânza este, de asemenea, comercializată sub formă semicirculară (cu o greutate de aproximativ 1,2 kg) și sub formă de felii de 115 g sau 220 g.

Pentru a se răspunde mai bine necesităților pieței, este necesar ca această parte a descrierii să fie formulată în termeni mai puțin restrictivi. Prin urmare, se solicită modificarea acestui paragraf după cum urmează:

Forma sub care se comercializează produsul: brânza este comercializată întreagă, în jumătăți sau în bucăți cu diferite greutăți.

Această modificare nu are drept consecințe modificarea compoziției produsului sau a metodei de producție.

DOCUMENT UNIC

REGULAMENTUL (CE) NR. 510/2006 AL CONSILIULUI

privind protecția indicațiilor geografice și a denumirilor de origine ale produselor agricole și alimentare (3)

„JIHOČESKÁ NIVA”

NR. CE: CZ-PGI-0105-0984-19.03.2012

IGP ( X ) DOP ( )

1. Denumire:

„Jihočeská Niva”

2. Statul membru sau țara terță:

Republica Cehă

3. Descrierea produsului agricol sau alimentar:

3.1. Tip de produs:

Clasa 1.3. Brânzeturi

3.2. Descrierea produsului căruia i se aplică denumirea de la punctul 1:

Aspect exterior: Brânza are formă cilindrică, cu un diametru de 180-200 mm și o înălțime de aproximativ 10 cm (cu o greutate de aproximativ 2,8 kg), și prezintă semne de tratare a suprafeței prin spălare sau răzuire; mucegaiurile verde-albăstrui care brăzdează brânza în interior și flora bacteriană care acoperă o pare din suprafața sa nu sunt dăunătoare. Suprafața brânzei poate fi de culoare crem până la maro-deschis.

Aspect interior: Interiorul brânzei este de culoare ivorie până la crem, cu o structură marmorată regulată de mucegaiuri de culoare verde până la verde-albăstrui în pastă și cu urme recognoscibile de perforare.

Consistență: lejeră, sfărâmicioasă la tartinare, maturată uniform; nu este permisă prezența mucegaiurilor străine.

Gust și miros: sărat, înțepător, aromat, picant în notele finale, caracteristic culturilor de mucegaiuri nobile Penicillium roqueforti.

Forma sub care se comercializează produsul: Brânza se comercializată întreagă, în jumătăți sau în bucăți cu diferite greutăți.

Cerințe fizico-chimice

Conținut de substanță uscată: 52 %, ecartul negativ autorizat al conținutului de substanță uscată: – 1 %, ecartul pozitiv al conținutului de substanță uscată nu constituie o problemă.

Conținut de grăsime în substanța uscată: 50 %, serie de valori permise ale conținutului de grăsime în substanța uscată: 50 %-55 %

Conținut de sare: 3-5,5 %

Proprietăți microbiologice

Brânza conține mucegaiuri nobile Penicillium roqueforti PY sau PV, CB sau PR1 (până la PR4). În plus, în privința cerințelor microbiologice, brânza îndeplinește criteriile uzuale în materie de siguranță alimentară și de igienă a procesului de producție.

3.3. Materii prime (numai pentru produsele prelucrate):

Materia primă de bază utilizată în producția acestui sortiment de brânză naturală cu mucegaiuri în interior este laptele de vacă prelucrat în unitățile de producție. Se folosește doar laptele care provine din aria delimitată. Alte materii prime utilizate: mucegaiuri nobile Penicillium roqueforti PY sau PV, CB sau PR1 (până la PR4), sare, culturi lactice, cheag, clorură de calciu.

3.4. Hrană pentru animale (numai pentru produsele de origine animală):

Nu se aplică.

3.5. Etape specifice ale producției care trebuie să se desfășoare în aria geografică delimitată:

Materia primă de bază, și anume laptele, trebuie să provină din aria geografică delimitată. Întregul proces de producție și de maturare trebuie să se desfășoare în aria delimitată, pentru a se utiliza la maximum îndelungata experiență locală și pivnițele de maturare originale.

Brânza este produsă din lapte de vacă prelucrat în unitățile de producție, cu un conținut în grăsimi de 3,45 %, la care se adaugă de obicei culturi starter, care asigură o bună acidificare pe tot parcursul procesului de producție și de maturare a brânzei. Gustul caracteristic al „Jihočeská Niva” este conferit de mucegaiul nobil de tip Penicillium roqueforti, utilizat de decenii (stocul de culturi este în general disponibil pentru utilizările din industria alimentară). După adăugarea cheagului și covăsirea laptelui, granulele de coagul rezultate sunt turnate în forme cilindrice. Se scurge zerul, iar cultura de microfloră se dezvoltă la o anumită temperatură. Brânza se sărează în două etape: prima dată se pune într-o baie de saramură, apoi se freacă cu sare grunjoasă. În trecut, maturarea se desfășura doar în pivnițe naturale de maturare, săpate în roci calcaroase. În 2005, dată fiind creșterea producției acestui tip de brânză, au fost construite pivnițe de maturare echipate cu aer condiționat, în care temperatura și umiditatea sunt controlate. Maturarea brânzei în spațiile de maturare durează cel puțin patru săptămâni.

Suprafața brânzei maturate este spălată sau răzuită.

3.6. Norme specifice privind felierea, răzuirea, ambalarea etc.:

Dată fiind natura biotehnologică a produsului, brânza cu mucegai trebuie ambalată direct la unitatea de producție. Acest lucru este necesar și pentru menținerea calității și igienei produsului, pentru a evita ca brânza să fie confundată cu alte tipuri de brânză produsă într-o arie diferită și, nu în ultimul rând, pentru a permite o mai bună trasabilitate a produsului.

Întreaga roată de brânză (sau bucăți din aceasta) este învelită în folie de aluminiu sau într-o folie specială permeabilă la oxigen. O altă parte a producției este porționată, iar produsul este ambalat în tăvițe de plastic acoperite cu folie de plastic imprimată.

Ambalajul produsului trebuie să fie intact, curat și corect etichetat.

3.7. Norme specifice privind etichetarea:

Denumirea „Jihočeská Niva” este marcată clar pe ambalajul produsului.

4. Delimitarea concisă a ariei geografice:

Aria geografică este regiunea Boemia de Sud, ale cărei granițe sunt definite în Actul nr. 36/1960 referitor la diviziunea teritorială a statului, astfel cum a fost modificat ulterior.

5. Legătura cu aria geografică:

5.1. Specificitatea ariei geografice:

Regiunea Boemia de Sud este una dintre zonele cel mai puțin poluate ale Republicii Cehe. Aceasta a fost considerată dintotdeauna o zonă predominant agricolă, lucru valabil și astăzi.

Laptele provine din sudul Boemiei. Pășunile sunt localizate în zonele protejate Novohradské Hory, Blanský les și Šumava, iar flora unică a zonei are un efect pozitiv asupra gustului laptelui.

Acest teren variat, accidentat, cu păduri intacte, pajiști, pășuni și ape curgătoare nepoluate se caracterizează printr-un mediu foarte curat, în special în jurul Český Krumlov și pe dealurile Šumava (declarate de către UNESCO rezervație a biosferei în 1990). Dovada valorii ridicate pe care o prezintă mediul natural al sudului Boemiei rezidă în numărul mare de zone protejate desemnate oficial, dintre care două beneficiază de statutul de protecție acordat de UNESCO.

Ele conțin pășuni bogate în specii de plante, în special pajiști mezofilice, unde flora specifică zonei este la ea acasă. Sunt specifice plantele cu tulpină scurtă (țăpoșică, păiuș etc.) și cu o mare diversitate de specii, împreună cu câteva varietăți rare tipice zonei. O plantă endemică specifică este Phyteuma nigrum, iar printre celelalte se numără Gentiana pannonica, Gentiana cruciata, Ligusticum mutellina, Arnica montana, Gentianella praecox subspecia Bohemica, Carex michelii, Andropogon ischaemum, Veronica teucrium, Stachys recta, Koeleria pyramidata etc.

Desigur, experiența populației locale în producerea acestui tip de brânză, transmisă din generație în generație, a avut și ea o influență majoră asupra calității și proprietăților „Jihočeská Niva”.

Acești factori diferențiază clar aria delimitată de zonele din vecinătate.

5.2. Specificitatea produsului:

Brânza „Jihočeská Niva” este caracterizată printr-o prelucrare de foarte înaltă calitate și prin gustul său, cu un conținut echilibrat de substanță uscată, grăsime și sare; ea a fost produsă de decenii conform procesului de producție specificat la punctul 3.5, rămas neschimbat. Produsul are la bază lapte provenit din sudul Boemiei.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP):

Brânza cu mucegaiuri „Jihočeská Niva” se produce la fabrica Český Krumlov urmându-se aceeași metodă de producție din 1951. Numeroase referințe din presă atestă istoria producției de brânză Niva. Brânza a fost numită după pajiștile și pășunile din Šumava, care contribuie la producerea principalului ingredient, și anume laptele de vacă. Flora locală unică influențează favorabil gustul laptelui și, prin urmare, și produsul final.

Brânza cu mucegaiuri „Jihočeská Niva” este foarte apreciată pe piața cehă atât de către publicul larg, cât și de către specialiștii din industria lactatelor. Mulți ani la rând, brânza „Jihočeská Niva” a fost inclusă de juriile de experți la târgurile naționale consacrate brânzeturilor printre cele mai bune brânzeturi din categoria „brânzeturilor cu mucegaiuri”. „Jihočeská Niva” este, de asemenea, foarte prețuită și de publicul larg.

Popularitatea și notorietatea „Jihočeská Niva” este, de asemenea, clar demonstrată de faptul că aceasta este prezentată ca fiind un produs tipic într-un scurt metraj promoțional dedicat regiunii Boemia de Sud.

Trimitere la publicarea caietului de sarcini:

[Articolul 5 alineatul (7) din Regulamentul (CE) nr. 510/2006]

http://isdv.upv.cz/portal/pls/portal/portlets.ops.det?popk=208&plang=cs

(1) JO L 343, 14.12.2012, p. 1.

(2) JO L 93, 31.3.2006, p. 12. Înlocuit de Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare.

(3) A se vedea nota de subsol nr. 2.